ภาษาไทย

สำคัญ: โดยการใช้เครื่อง iPhone, iPad หรือ iPod Touch (“อุปกรณ์ iOS”) ของท่าน ท่านตกลงที่จะผูกพันตามเงื่อนไขดังต่อไปนี้:

ก.     สัญญาให้ใช้สิทธิ์ซอฟต์แวร์ iOS ของ Apple 
ข.     ข้อกำหนดเพิ่มเติมสำหรับ APPLE PAY
ค.     คำบอกกล่าวจาก Apple 

Apple  Inc.
สัญญาให้ใช้สิทธิ์ซอฟต์แวร์ iOS ของ Apple 
สิทธิ์ให้ใช้กับเครื่องเดี่ยว

โปรดอ่านสัญญาให้ใช้สิทธิ์ในซอฟต์แวร์นี้ (“การให้ใช้สิทธิ์”) อย่างรอบคอบก่อนใช้อุปกรณ์  iOS  หรือดาวน์โหลดซอฟต์แวร์อัพเดทกำกับการให้ใช้สิทธิ์นี้ โดยการใช้อุปกรณ์ iOS หรือดาวน์โหลดซอฟต์แวร์อัพเดทที่มาพร้อมกับการให้ใช้สิทธิ์นี้ ท่านตกลงที่จะผูกพันตามข้อกำหนดของการให้ใช้สิทธิ์นี้ หากท่านไม่ตกลงตามข้อกำหนดของการให้ใช้สิทธิ์นี้ ห้ามมิให้ใช้อุปกรณ์ iOS หรือดาวน์โหลดซอฟต์แวร์อัพเดท 

หากท่านได้ซื้ออุปกรณ์ iOS มาก่อนหน้า และไม่ตกลงตามข้อกำหนดของการให้ใช้สิทธิ์ ท่านอาจส่งคืนอุปกรณ์ iOS ให้กับร้านค้าของ Apple ภายในระยะเวลาการส่งคืน หรือให้แก่ผู้จัดจำหน่ายที่ได้รับอนุญาตที่ท่านได้ซื้ออุปกรณ์เพื่อขอรับเงินคืนก็ได้ ทั้งนี้ ภายใต้บังคับของนโยบายการคืนเงินของ Apple ซึ่งจะหาดูได้ที่ https://www.apple.com/legal/sales_policies/

1. ทั่วไป
(ก) ซอฟต์แวร์ (รวมทั้งรหัสบู้ทรอม (Boot ROM) ซอฟต์แวร์ในตัว และซอฟต์แวร์บุคคลภายนอก) เอกสาร ตัวประสานเชื่อมต่อต่างๆ เนื้อหา ชุดแบบอักษร และข้อมูลใดๆ ที่มีมาพร้อมกับอุปกรณ์ iOS ของท่าน (“ซอฟต์แวร์ OS เดิม”) ซึ่งอาจจะมีการปรับปรุงให้เป็นปัจจุบันหรือเปลี่ยนโดยการเพิ่มลักษณะ ซอฟต์แวร์อัพเดท หรือซอฟต์แวร์กู้ระบบซึ่ง Apple จัดให้ (“ซอฟต์แวร์อัพเดท iOS”) ไม่ว่าจะในรูปของรอม หรือสื่ออื่นใดหรือแบบอื่นใด (ทั้งซอฟต์แวร์ iOS เดิมและซอฟต์แวร์อัพเดทของ iOS เรียกรวมกันว่า “ซอฟต์แวร์ iOS”) เป็นซอฟต์แวร์ที่บริษัท Apple Inc. (“Apple”) ให้ท่านใช้สิทธิ์ ไม่ได้ขายให้แก่ท่าน สำหรับใช้ตามข้อกำหนดของการให้ใช้สิทธิ์นี้ และ Apple ตลอดจนผู้ให้ใช้สิทธิ์ของ Apple ยังคงเป็นเจ้าของกรรมสิทธิ์ในตัวซอฟต์แวร์ iOS และสงวนสิทธิ์ทั้งปวงที่มิได้ให้ไว้แก่ท่านโดยชัดแจ้งซอฟต์แวร์ ท่านตกลงว่าเงื่อนไขของใบอนุญาตให้ใช้สิทธินี้จะใช้บังคับกับแอพยี่ห้อ Apple ใดๆ ที่อาจมีอยู่ในอุปกรณ์ iOS ของท่าน เว้นแต่แอพนั้นจะมีใบอนุญาตให้ใช้สิทธิแยกต่างหาก ซึ่งในกรณีเช่นนั้น ท่านตกลงให้ข้อกำหนดของใบอนุญาตให้ใช้สิทธินั้นใช้บังคับกับการใช้แอพของท่าน

(ข) Apple อาจใช้ดุลพินิจ ในการจัดทำซอฟต์แวร์อัพเดท iOS ใดๆ ที่อาจออกมาในอนาคต โดยที่ซอฟต์แวร์อัพเดท iOS (หากมี) อาจไม่รวมถึงรูปแบบการใช้งานของซอฟแวร์ทั้งหมดที่มีอยู่ในปัจจุบัน หรือรูปแบบการทำงานแบบใหม่ที่ Apple ได้ทำออกมาสำหรับอุปกรณ์ iOS รุ่นใหม่หรืออุปกรณ์ iOS แบบอื่นๆ โดยข้อความของสัญญาการให้ใช้สิทธินี้จะใช้บังคับกับซอฟต์แวร์ อัพเดท iOS ใดๆที่ได้จัดทำขึ้นโดย Apple เว้นแต่ซอฟท์แวร์อัพเดท iOS ดังกล่าวจะมีสัญญาการให้ใช้สิทธิแยกต่างหาก ซึ่งในกรณีนี้ท่านตกลงว่าซอฟท์แวร์อัพเดท iOS นั้นๆ จะต้องอยู่ภายใต้สัญญาการให้ใช้สิทธิเฉพาะ

(ค) ถ้าหากท่านใช้รูปแบบการใช้งานการติดตั้งแบบเร่งด่วนเพื่อติดตั้งอุปกรณ์ iOS ใหม่ตามอุปกรณ์ iOS ที่มีอยู่ของท่าน ท่านตกลงว่าข้อกำหนดของสัญญาการให้ใช้สิทธินี้จะใช้บังคับกับการที่ท่านใช้งานซอฟต์แวร์ iOS ในอุปกรณ์ iOS ใหม่ของท่าน เว้นแต่รูปแบบการใช้งานดังกล่าวจะมีสัญญาการให้ใช้สิทธิแยกต่างหาก ซึ่งในกรณีนี้ท่านตกลงว่าข้อกำหนดของสัญญาการให้ใช้สิทธิดังกล่าวจะใช้บังคับกับการที่ท่านใช้งานซอฟต์แวร์ iOS ดังกล่าว

2. การใช้สิทธ์ที่ได้รับอนุญาตแล้วและข้อจำกัดในการใช้
(ก) ภายใต้บังคับข้อกำหนดและเงื่อนไขของการให้ใช้สิทธิ์นี้ ท่านได้รับอนุญาตอย่างจำกัดให้ใช้ซอฟต์แวร์ iOS กับอุปกรณ์ iOS ยี่ห้อ Apple เครื่องเดียว นอกจากที่อนุญาตไว้ในข้อ 2 (ข) ด้านล่างนี้ และเว้นแต่จะได้มีสัญญาแยกต่างหากระหว่างท่านกับ Apple การให้ใช้สิทธิ์นี้จะไม่อนุญาตให้ซอฟต์แวร์ iOS อยู่ในอุปกรณ์ iOS ยี่ห้อ Apple เกินคราวละหนึ่งเครื่อง และท่านจะกระทำการจัดจำหน่าย หรือทำให้มีซอฟต์แวร์ iOS บนเครือข่ายที่อุปกรณ์หลายเครื่องสามารถใช้ซอฟต์แวร์ได้ในเวลาเดียวกันมิได้ การให้ใช้สิทธิ์นี้ไม่ได้ให้สิทธิ์แก่ท่านในการใช้ตัวประสานเชื่อมต่ออันเป็นทรัพย์สินของ Apple และทรัพย์สินทางปัญญาอื่นๆในการออกแบบ การพัฒนา การผลิต การให้ใช้สิทธิ์หรือการจำหน่ายเครื่องมือและอุปกรณ์ของบุคคลภายนอก หรือแอพพลิเคชั่นซอฟต์แวร์ของบุคคลภายนอกสำหรับใช้กับอุปกรณ์ iOS สิทธิต่างๆ เหล่านั้นบางอย่าง Apple ได้ให้สิทธิ์ตามสัญญาการให้ใช้สิทธิ์ที่แยกต่างหาก สำหรับข้อมูลเพิ่มเติมเกี่ยวกับการพัฒนาเครื่องมือและอุปกรณ์ของบุคคลภายนอกอุปกรณ์ iOS โปรดดูได้ที่ https://developer.apple.com/programs/mfi สำหรับข้อมูลเพิ่มเติมเกี่ยวกับการพัฒนาซอฟต์แวร์แอพพลิเคชั่นสำหรับ อุปกรณ์ iOS โปรดดูได้ที่ https://developer.apple.com

(ข) ภายใต้บังคับข้อกำหนดและเงื่อนไขของการให้ใช้สิทธิ์นี้ ท่านได้รับอนุญาตอย่างจำกัดให้ดาวน์โหลดซอฟต์แวร์อัพเดท iOS ที่ Apple อาจมีให้สำหรับอุปกรณ์ iOS รุ่นของท่านเพื่ออัพเดทหรือกู้คืนซอฟท์แวร์ในอุปกรณ์ iOS ที่ท่านเป็นเจ้าของและควบคุมนั้น แต่การอนุญาตนี้จะไม่จำกัดการให้อนุญาตแก่ผู้อื่นด้วย การให้ใช้สิทธิ์นี้ ไม่อนุญาตให้ท่านอัพเดทหรือกู้คืนอุปกรณ์ iOS ที่ท่านไม่ได้เป็นเจ้าของและควบคุม และท่านจะแจกจ่ายหรือให้มีซอฟต์แวร์อัพเดท iOS บนเครือข่ายที่มีอุปกรณ์หลายเครื่อง หรือคอมพิวเตอร์หลายเครื่องสามารถใช้ได้ในเวลาเดียวกันไม่ได้ หากท่านได้ดาวน์โหลดซอฟท์แวร์อัพเดท iOS ลงบนคอมพิวเตอร์ของท่าน ท่านอาจทำสำเนาซอฟต์แวร์อัพเดท iOS ไว้ที่เครื่องคอมพิวเตอร์ของท่านก็ได้ในรูปแบบที่อ่านได้ด้วยเครื่องหรือเก็บไว้เพื่อสำรองใช้เท่านั้น โดยสำเนาสำรองใช้นั้นจะต้องรวมเอาลิขสิทธิ์หรือการแจ้งแสดงความเป็นเจ้าของที่มีอยู่ในต้นฉบับซอฟต์แวร์ iOS ทั้งหมดด้วย

(ค) ตราบเท่าที่ Apple ได้ติดตั้งแอพยี่ห้อ Apple จาก App Store ไว้ล่วงหน้าในอุปกรณ์ iOS ของท่านในเวลาที่ซื้อ (“แอพที่ติดตั้งล่วงหน้า”) ท่านจำเป็นจะต้องเชื่อมต่อเข้าไปยัง App Store และเชื่อมต่อแอพที่ติดตั้งล่วงหน้าเหล่านี้เข้ากับบัญชี App Store ของท่านเพื่อที่จะใช้งานแอพที่ติดตั้งล่วงหน้าในอุปกรณ์ iOS ของท่าน เมื่อท่านเชื่อมต่อแอพที่ติดตั้งล่วงหน้าเข้ากับบัญชี App Store ของท่าน ท่านก็จะเชื่อมต่อแอพที่ติดตั้งล่วงหน้าทั้งหมดในอุปกรณ์ iOS ของท่านโดยอัตโนมัติด้วย ถ้าท่านเลือกเชื่อมต่อแอพที่ติดตั้งล่วงหน้าเข้ากับบัญชี App Store ของท่าน ท่านตกลงว่า Apple อาจส่ง รวบรวม เก็บรักษา ประมวลผล และใช้ Apple ID ที่ใช้โดยบัญชี App Store ของท่านและการระบุลักษณะเฉพาะของฮาร์ดแวร์ที่เก็บรวบรวมจาก iOS ของท่าน เพื่อเป็นการระบุลักษณะเฉพาะของบัญชีเพื่อวัตถุประสงค์ในการตรวจสอบการมีสิทธิตามคำขอของท่านและเพื่อให้ท่านสามารถเข้าถึงแอพที่ติดตั้งล่วงหน้าโดยผ่านทาง App Store ได้ ถ้าท่านไม่ประสงค์ที่จะใช้แอพที่ติดตั้งล่วงหน้า ท่านสามารถลบทิ้งออกจากอุปกรณ์ iOS ของท่านได้ไม่ว่าในเวลาใด

(ง) ท่านจะลอกเลียนซอฟต์แวร์ iOS ไม่ได้ และท่านตกลงที่จะไม่ทำหรือให้คนอื่นทำการลอกเลียน (เว้นแต่จะได้รับอนุญาตโดยการให้ใช้สิทธิ์นี้อย่างชัดแจ้ง) กระจาย ทำวิศวกรรมย้อนกลับ แยกประกอบ หรือพยายามที่จะดึงรหัสข้อมูล หรือถอดรหัส หรือแก้ไข หรือสร้างงานอนุพันธุ์ของซอฟต์แวร์ iOS หรือการบริการใดๆ ที่ iOS จัดให้ หรือส่วนใดๆ ของ iPad (เว้นแต่และเท่าที่ข้อจำกัดข้างต้นนั้นจะถูกห้ามโดยกฎหมาย หรือโดยข้อกำหนดการให้ใช้สิทธิ์อันว่าด้วยการใช้ส่วนประกอบที่เป็น open-sourced ที่อาจมีอยู่ในซอฟต์แวร์ iOS) 

(จ) ซอฟต์แวร์ iOS อาจใช้ผลิตงานซ้ำได้เท่าที่การใช้ดังกล่าวจำกัดเฉพาะการผลิตซ้ำงานอันไม่มีลิขสิทธิ์ งานที่ท่านเป็นเจ้าของลิขสิทธิ์ หรืองานที่ท่านได้รับอนุญาตให้ผลิตซ้ำโดยถูกต้องตามกฎหมาย กรรมสิทธิ์และสิทธิในทรัพย์สินทางปัญญาในเนื้อหาใด ๆ ที่แสดงโดย เก็บอยู่ใน หรือเข้าถึงผ่านอุปกรณ์ iOS ของท่าน ย่อมตกแก่เจ้าของเนื้อหานั้น ๆ  เนื้อหาเช่นว่านั้นอาจได้รับการคุ้มครองโดยกฎหมายและสนธิสัญญาว่าด้วยลิขสิทธิ์หรือทรัพย์สินทางปัญญาประเภทอื่นและอาจอยู่ภายใต้บังคับข้อกำหนดการใช้ของบุคคลภายนอกซึ่งเป็นผู้ให้เนื้อหานั้นได้ เว้นแต่จะได้มีการระบุไว้ในใบอนุญาตให้ใช้สิทธินี้ ใบอนุญาตให้ใช้สิทธินี้ไม่ให้สิทธิใด ๆ แก่ท่านที่จะใช้เนื้อหานั้นหรือไม่รับประกันว่า เนื้อหานั้นจะยังคงจัดให้ท่านอยู่ต่อไป 

(ฉ) ท่านตกลงใช้ซอฟต์แวร์ iOS และการบริการ (ตามที่ได้มีการแจกแจงไว้ในข้อ 5 ด้านล่างนี้) โดยถูกต้องตามกฎหมาย ซึ่งรวมถึงกฎหมายภายในของประเทศหรือของภูมิภาคที่ท่านอาศัยอยู่ หรือที่ท่านพำนักอยู่ในขณะที่ดาวน์โหลด หรือใช้ซอฟต์แวร์ iOS และบริการ รูปแบบการใช้งานซอฟต์แวร์ iOS และบริการอาจไม่มีให้บริการในทุกภาษาหรือภูมิภาค การใช้งานบางรูปแบบอาจเปลี่ยนแปลงไปตามภูมิภาคและบางรูปแบบอาจถูกจำกัดหรือไม่มีให้บริการจากผู้ให้บริการของท่าน รูปแบบการใช้งานบางอย่างของซอฟต์แวร์ iOS และบริการจำเป็นจะต้องมีการเชื่อมต่อข้อมูลทาง Wi-Fi หรือโทรศัพท์มือถือ 

(ช) การใช้งาน App Store จำเป็นต้องมีชื่อผู้ใช้(Username) และรหัสพาสเวิร์ด (Password) ที่มีความเฉพาะเจาะจง หรือที่รู้จักในนาม Apple ID และ Apple ID ยังมีความจำเป็นในการเข้าถึงการอัพเดตของแอพและรูปแบบการใช้งานบางอย่างของซอฟต์แวร์ iOS และบริการ 

(ซ) ท่านรับทราบว่ารูปแบบการใช้งานเฉพาะแอพสำเร็จรูปภายใน และการบริการหลายอย่างของซอฟท์แวร์ iOS จะส่งผ่านข้อมูลและอาจส่งผลกระทบต่อค่าใช้จ่ายของแผนข้อมูลของท่าน และท่านจะเป็นผู้รับผิดชอบค่าใช้จ่ายใดๆ ที่เกิดขึ้น ท่านสามารถดูและควบคุมได้ว่าแอพพลิเคชั่นใดที่ได้รับอนุญาตให้ใช้ข้อมูลโทรศัพท์เคลื่อนที่และดูประมาณการว่าแอพพลิเคชั่นดังกล่าวได้ใช้ข้อมูลมากเพียงใดภายใต้การกำหนดค่าข้อมูลโทรศัพท์เคลื่อนที่ สำหรับข้อมูลเพิ่มเติม โปรดขอรับคำปรึกษาได้จาก คู่มือการใช้งาน (User Guide) สำหรับอุปกรณ์ iOS ของท่าน

(ฌ) ถ้าท่านเลือกใช้การอัพเดตแอพอัตโนมัติ อุปกรณ์ iOS ของท่านจะตรวจสอบกับ Apple เป็นระยะๆ สำหรับการอัพเดตแอพในอุปกรณ์ของท่าน และถ้ามีให้บริการ การอัพเดตดังกล่าวก็จะดาวน์โหลดและติดตั้งในอุปกรณ์ของท่านโดยอัตโนมัติ ท่านสามารถปิดการอัพเดตแอพอัตโนมัติทั้งหมดได้ไม่ว่าในเวลาใดโดยการเข้าไปที่การตั้งค่า เลือก iTunes & App Store และภายใต้ Automatic Downloads ให้ปิดการอัพเดต

(ญ) การใช้อุปกรณ์ iOS ของท่านในบางลักษณะอาจหันเหความสนใจของท่านและอาจก่อให้เกิดสถานการณ์ที่อันตราย (ตัวอย่างเช่น ให้หลีกเลี่ยงการพิมพ์ข้อความในขณะขับรถยนต์ หรือใช้หูฟังในขณะขี่รถจักรยาน) โดยการใช้อุปกรณ์ iOS ของท่าน ท่านตกลงว่าท่านจะรับผิดชอบในการปฏิบัติตามกฎระเบียบที่ห้ามหรือจำกัดการใช้โทรศัพท์มือถือหรือหูฟัง (ตัวอย่างเช่น ข้อกำหนดสำหรับการใช้ทางเลือกที่เป็นอุปกรณ์แฮนด์ฟรีในการโทรศัพท์ในขณะขับขี่)

3. การโอน  ท่านจะให้เช่า ให้ยืม ขาย จำหน่ายต่อ หรือให้ใช้สิทธิ์ช่วงซอฟต์แวร์ iOS ไม่ได้ แต่ท่านอาจทำการโอนถาวรทีเดียวซึ่งสิทธิ์ทั้งหมดจากการให้ใช้สิทธิ์ใน iOS ให้แก่อีกฝ่ายหนึ่ง ด้วยการโอนกรรมสิทธิ์ในอุปกรณ์ iOS  ของท่านได้ โดยที่ (ก) การโอนนั้นจะต้องรวมทั้งอุปกรณ์ iOS ของท่านและซอฟต์แวร์ iOS นั้นของท่านทั้งหมด รวมทั้งชิ้นส่วนประกอบทั้งหมด และการให้ใช้สิทธิ์นี้ด้วย (ข) ท่านจะต้องไม่เก็บสำเนาซอฟต์แวร์ iOS ใดๆ ไว้ ไม่ว่าทั้งหมดหรือบางส่วน รวมถึงสำเนาต่างๆ ที่เก็บไว้ในเครื่องคอมพิวเตอร์ หรือเครื่องมือเก็บอื่นๆ และ (ค) ฝ่ายที่รับโอนซอฟต์แวร์ iOS อ่านและตกลงที่จะรับข้อกำหนดและเงื่อนไขของการให้ใช้สิทธิ์นี้ 

4. ยินยอมให้ใช้ข้อมูล  เมื่อท่านใช้อุปกรณ์ของท่าน หมายเลขโทรศัพท์ และการระบุลักษณะที่เฉพาะเจาะจงบางอย่างของท่านสำหรับอุปกรณ์ iOS ของท่านจะอนุญาตให้ผู้อื่นเข้าถึงท่านได้โดยหมายเลขโทรศัพท์ของท่านเมื่อใช้ลักษณะการใช้งานด้านการสื่อสารจำนวนมากของซอฟท์แวร์ iOS เช่น iMessage และ FaceTime เมื่อท่านใช้ iMessage Apple อาจเก็บข้อความของท่านไว้ในรูปแบบการเข้ารหัสเป็นระยะเวลาที่จำกัดเพื่อให้แน่ใจว่าข้อความดังกล่าวจะได้รับการส่ง ท่านอาจปิด FaceTime หรือ iMessage ได้โดยเข้าไปที่การตั้งค่าของ FaceTime หรือ Messages ในอุปกรณ์ iOS ของท่าน ลักษณะการใช้งานบางประการ เช่น การวิเคราะห์ข้อมูล บริการเชิงพื้นที่ Siri และการป้อนตามคำบอก อาจจำเป็นต้องมีข้อมูลจากอุปกรณ์ iOS ของท่าน เพื่อที่จะสามารถทำงานได้ตามที่กำหนด เมื่อท่านเปิดหรือใช้รูปแบบการใช้งานเหล่านี้ จะมีการแสดงรายละเอียดให้ทราบว่าข้อมูลใดถูกส่งให้แก่ Apple และข้อมูลดังกล่าวอาจถูกใช้อย่างไร ท่านสามารถศึกษาเพิ่มเติมโดยการเข้าไปที่ https://www.apple.com/th/privacy/ ข้อมูลของท่านจะได้รับการปฏิบัติตามนโยบายความเป็นส่วนตัวของ Apple (Apple Privacy Policy) อยู่เสมอ ซึ่งสามารถหาดูได้ที่ https://www.apple.com/legal/privacy/

5. บริการและข้อมูลของบุคคลภายนอก
(ก) ซอฟต์แวร์ iOS อาจทำให้สามารถเข้าถึง iTunes Store App Store iBooks Store  Game Center iCloud Maps ของ Apple และการบริการอื่นๆ ของ Apple และของบุคคลภายนอก ซึ่งรวมทั้งเว็บไซต์ต่างๆ (รวมกันและแยกกันเรียกว่า “บริการ”) ได้ การบริการดังกล่าวอาจมิได้จัดให้ทุกภาษาหรือในทุกประเทศก็ได้ การใช้บริการนี้จะต้องเข้าอินเทอร์เน็ต และในการใช้บริการบางอย่าง ซึ่งอาจจำต้องใช้ Apple ID ของท่าน ท่านอาจจำต้องยอมรับข้อกำหนดเพิ่มเติม และอาจต้องชำระค่าธรรมเนียมเพิ่มเติม โดยที่การใช้ซอฟต์แวร์นี้ในส่วนที่เกี่ยวกับ Apple ID บัญชี  หรือบริการของ Apple อื่นๆ ถือว่าท่านตกลงตามข้อกำหนดและเงื่อนไขของบริการนั้นๆ เช่นข้อกำหนดและเงื่อนไขของ บริการสื่อของ Apple ฉบับล่าสุด สำหรับประเทศที่ท่านเข้าถึงบริการดังกล่าว ซึ่งท่านอาจเข้าไปดูได้ที่ https://www.apple.com/legal/internet-services/itunes/ww/ 

(ข) หากท่านลงทะเบียนเพื่อใช้งาน iCloud ท่านอาจเข้าถึง รูปแบบการใช้งาน iCloud บางประเภท เช่น “iCloud Photo Library” “My Photo Stream” “iCloud Photo Sharing” “Back Up” และ “Find My iPhone” ได้โดยตรงจาก ซอฟท์แวร์ iOS ทั้งนี้ ท่านทราบดีและตกลงว่าการใช้งาน iCloud ของท่าน และรูปแบบการใช้งานดังกล่าวนี้จะอยู่ภายใต้ข้อกำหนดและเงื่อนไขล่าสุดของการบริการ iCloud ซึ่งท่านอาจเข้าไปดูได้ที่ https://www.apple.com/legal/internet-services/icloud/ww/ 

(ค) เนื้อหาของแอพ News การที่ท่านใช้เนื้อหาที่เข้าถึงโดยผ่านทางแอพพลิเคชั่น News จะจำกัดอยู่เฉพาะการใช้งานส่วนบุคคลที่ไม่ใช่ในเชิงพาณิชย์เท่านั้น โดยจะไม่มีการโอนผลประโยชน์ที่เป็นกรรมสิทธิ์ใดๆ ให้แก่ท่านในเนื้อหาดังกล่าว และโดยเฉพาะอย่างยิ่ง จะไม่รวมถึงแต่ไม่จำกัดเพียง สิทธิการใช้ในเชิงพาณิชย์หรือเพื่อการส่งเสริมการขายใดๆ ในเนื้อหาดังกล่าว นอกจากนี้ ห้ามไม่ให้ท่านเผยแพร่ซ้ำ ถ่ายทอดซ้ำ และผลิตซ้ำ ซึ่งภาพใดๆ ที่เข้าถึงโดยผ่านทาง News เป็นไฟล์ในลักษณะสแตนด์อะโลน

(ง) Maps บริการและรูปแบบการใช้งานแผนที่ของซอฟต์แวร์ iOS (“Maps”) รวมทั้งการครอบคลุมของข้อมูลแผนที่อาจแตกต่างกันไปตามภูมิภาค เมื่อท่านใช้ลักษณะการใช้งานเชิงพื้นที่ใน Maps เช่น โปรแกรมบอกเส้นทาง turn-by-turn การค้นหาเกี่ยวกับจราจรและท้องถิ่น ข้อมูลการใช้งานและข้อมูลที่เกี่ยวข้องกับข้อมูลพื้นที่อันหลากหลายอาจถูกส่งไปที่ Apple รวมถึงข้อมูลเชิงพื้นที่ทางภูมิศาสตร์ของอุปกรณ์ iOS ของท่าน เพื่อที่จะดำเนินการตามคำร้องขอของท่านและช่วยพัฒนาMaps โดยข้อมูลเชิงพื้นที่และข้อมูลการใช้งานดังกล่าวจะจัดเก็บโดย Apple ในรูปแบบซึ่งไม่ระบุตัวท่านเป็นการเฉพาะเจาะจง โดยการใช้งาน Maps นี้ท่านตกลงและยินยอมให้ Apple ตลอดจนบริษัทย่อยและตัวแทน ส่งผ่านข้อมูล เก็บรวบรวมข้อมูล เก็บรักษาข้อมูล ประมวลผล และนำข้อมูลไปใช้งาน เพื่อที่จะจัดทำและพัฒนาการใช้งานและบริการของ Maps และผลิตภัณฑ์และการบริการอื่นๆ ของ Apple ให้ดียิ่งขึ้น Apple อาจให้ข้อมูลดังกล่าวไม่ว่าในรูปแบบรวมหรือที่ไม่ระบุตัวตนเป็นการส่วนบุคคล แก่หุ้นส่วนและผู้ได้รับอนุญาตให้ใช้สิทธิของตนเองเพื่อช่วยในการปรับปรุงแผนที่หรือผลิตภัณฑ์และบริการเชิงพื้นที่ของบุคคลดังกล่าว ท่านอาจปิดการใช้งานเชิงพื้นที่ของ Maps ได้โดยการไปที่การตั้งค่าบริการเชิงพื้นที่ในอุปกรณ์ iOS ของท่านและเลือกปิดการตั้งค่าพื้นที่ส่วนบุคคลสำหรับ Maps อย่างไรก็ตามการใช้งานบางอย่างของ Maps อาจไม่สามารถุใช้งานได้ถ้าท่านปิดการตั้งค่าบริการเชิงพื้นที่ เช่นโปรแกรมบอกเส้นทาง turn-by-turn

(จ) iBooks; Podcasts ถ้าท่านเลือกใช้รูปแบบการประสานข้อมูลของแอพ iBooks และ Podcasts เพื่อที่จะประสานที่คั่นหน้า บันทึกย่อ การเก็บรวบรวม และข้อมูลการสมัคร podcast ในอุปกรณ์ iOS และคอมพิวเตอร์ของท่าน ท่านรับทราบว่าข้อมูลดังกล่าวจะถูกส่งให้แก่ Apple และถุกจัดเก็บไว้ร่วมกับ Apple ID ที่ท่านใช้สำหรับ iBooks Store หรือ iTune Store เพื่อประสานข้อมูลดังกล่าวเข้ากับอุปกรณ์และคอมพิวเตอร์อื่นๆ ของท่านที่ได้รับอนุญาตให้เข้าถึงเนื้อหาโดยผ่าย Apple ID ดังกล่าวได้ ท่านสามารถปิดการประสานข้อมูลได้ไม่ว่าในเวลาใด โดยการไปที่การตั้งค่า และเปลี่ยนทางเลือกการประสานข้อมูลสำหรับแอพ iBooks และ Podcasts ตามลำดับ

(ฉ) ท่านเข้าใจว่า โดยการใช้บริการใดๆ ท่านอาจจะพบกับเนื้อหาที่อาจถือว่าหยาบคาย ไม่เหมาะสม หรือน่ารังเกียจ ซึ่งจะจัดเป็นเนื้อหาที่ใช้ภาษาที่ชัดแจ้งหรือไม่ก็ได้ และเข้าใจว่าผลของการค้นหาหรือการใส่ URL เฉพาะเข้าไป อาจเชื่อมต่อไปยังหรืออ้างไปถึงข้อมูลที่น่ารังเกียจโดยอัตโนมัติ หรือโดยไม่ตั้งใจก็ได้ อย่างไรก็ตาม ท่านตกลงที่จะใช้บริการด้วยความเสี่ยงของท่านเองฝ่ายเดียว และ Apple บริษัทในเครือ ตัวแทน ตัวการ หรือผู้อนุญาตให้ใช้สิทธิของ Appleไม่มีความรับผิดต่อท่านสำหรับเนื้อหาที่อาจพบว่าหยาบคาย ไม่เหมาะสม หรือน่ารังเกียจ

(ช) บริการบางอย่างอาจแสดง มี หรือให้เนื้อหา ข้อมูล สารสนเทศ แอพพลิเคชั่น หรือข้อมูลต่างๆ จากบุคคลภายนอก (“ข้อมูลของบุคคลภายนอก”) หรือให้เชื่อมต่อไปยังเว็บไซต์ของบุคคลภายนอกบางเว็บไซต์ โดยการใช้บริการ ท่านยอมรับและตกลงว่า  Apple ไม่รับผิดชอบต่อการตรวจสอบหรือประเมินเนื้อหา ความถูกต้อง ความครบถ้วน ความเหมาะแก่เวลา ความสมบูรณ์ การปฏิบัติตามลิขสิทธิ์ ความถูกต้องตามกฎหมาย ความเหมาะสม คุณภาพหรือลักษณะอื่นใดของข้อมูลหรือเว็บไซต์ของบุคคลภายนอกนั้น  Apple  เจ้าหน้าที่ บริษัทในเครือและบริษัทย่อยของ Apple ไม่รับประกัน หรือรับรอง และไม่รับเอา และจะไม่มีความรับผิดหรือความรับผิดชอบใดๆ ต่อท่าน หรือต่อบุคคลอื่นใด สำหรับการให้บริการของบุคคลภายนอก ข้อมูลหรือเว็บไซต์ของบุคคลภายนอกใดๆ หรือสำหรับข้อมูลอื่นใด ผลิตภัณฑ์หรือการบริการของบุคคลภายนอก ข้อมูลและการเชื่อมต่อไปยังเว็บไซต์ของบุคคลภายนอกนั้น จัดให้เพื่อความสะดวกแก่ท่านเท่านั้น 

(ซ) ทั้ง Apple และผู้ให้บริการข้อมูลของ Apple จะไม่รับประกันการมีอยู่ ความถูกต้อง ความสมบูรณ์ ความเชื่อถือได้ หรือข้อมูลหุ้นที่ตรงต่อเวลา ข้อมูลเชิงพื้นที่ หรือข้อมูลอื่นใดที่ปรากฏขึ้นโดยบริการของ Apple ข้อมูลด้านการเงินที่แสดงโดยบริการใดๆ เป็นข้อมูลโดยทั่วไปเท่านั้น และไม่ควรเชื่อถือเป็นคำแนะนำในการลงทุน ก่อนทำธุรกรรมเกี่ยวกับหลักทรัพย์ใดๆ โดยอาศัยข้อมูลที่ได้จากการบริการ ท่านควรปรึกษาผู้มีวิชาชีพทางการเงิน หรือหลักทรัพย์ ผู้ซึ่งมีคุณสมบัติถูกต้องตามกฎหมายในการให้คำปรึกษาด้านการเงินหรือหลักทรัพย์ในประเทศหรือในภูมิภาคของท่าน ข้อมูลเชิงพื้นที่ที่การบริการใดๆ รวมถึงบริการ Maps ของ Apple  จัดให้ก็เพื่อวัตถุประสงค์ในการค้นหาเส้นทางพื้นฐานและการวางแผนเท่านั้น และมิได้ประสงค์จะให้เชื่อถือในสถานการณ์ที่ต้องการข้อมูลเชิงพื้นที่ที่แน่ชัด หรือในสถานการณ์ที่ข้อมูลเชิงพื้นที่ที่ผิดพลาด ไม่ถูกต้อง ล่าช้า หรือไม่ครบถ้วนอาจนำไปสู่การเสียชีวิต ความเสียหายส่วนบุคคล ความเสียหายต่อทรัพย์สินหรือสภาพแวดล้อมได้ ท่านตกลง ผลที่ท่านได้รับจากบริการ Maps อาจแตกต่างกันไปจากสภาพท้องถนนหรือภูมิประเทศที่แท้จริง อันเนื่องมาจากปัจจัยที่สามารถส่งผลกระทบต่อความถูกต้องของข้อมูล Maps เช่นปัจจัยดังต่อไปนี้แต่ไม่จำกัดเพียง อากาศ สภาพท้องถนนและจราจร และเหตุการณ์ภูมิรัฐศาสตร์ เพื่อความปลอดภัยของท่านเมื่อใช้งานโปรแกรมบอกเส้นทาง โปรดให้ความสนใจกับสัญลักษณ์ถนนที่มีการประกาศ และสภาพท้องถนนในเวลาปัจจุบัน และขับรถด้วยความปลอดภัยและกฎจราจร และโปรดทราบว่าทิศทางสำหรับการเดินอาจไม่รวมบาทวิถีหรือทางสำหรับเดินเท้า

(ฌ) ในกรณีที่ท่านได้อัปโหลดเนื้อหาใดๆ ผ่านการใช้บริการ ท่านรับรองว่าท่านเป็นเจ้าของสิทธิ หรือมีอำนาจ หรือได้รับอนุญาตตามกฎหมายให้อัปโหลด เนื้อหาดังกล่าวและเนื้อหาอื่นใดที่มิได้เป็นการละเมิดข้อกำหนดใดที่ใช้บังคับกับการบริการ ท่านตกลงว่า บริการมีเนื้อหา สารสนเทศ และข้อมูลอันเป็นทรัพยสิทธิ ซึ่ง Apple เจ้าของเว็บไซต์ หรือผู้ให้ใช้สิทธิ์ของ Apple เป็นเจ้าของ และได้รับการคุ้มครองโดยกฎหมายทรัพย์สินทางปัญญาและกฎหมายอื่นๆ ซึ่งรวมถึงโดยไม่จำกัดเฉพาะลิขสิทธิ์ และท่านตกลงว่าจะไม่ใช้เนื้อหา สารสนเทศ หรือข้อมูลอันเป็นทรัพยสิทธิ นอกเหนือไปจากวัตถุประสงค์เพื่อการใช้บริการที่ได้รับอนุญาตแล้ว หรือการใช้งานในลักษณะที่ไม่ได้เป็นไปตามที่ระบุไว้ในข้อกำหนดของการใช้สิทธิ์ฉบับนี้ หรือที่ละเมิดสิทธิในทรัพย์สินทางปัญญาของผู้อื่นหรือของ Apple การบริการส่วนใดๆ จะทำซ้ำในรูปแบบใดหรือโดยวิธีใดไม่ได้ ท่านตกลงที่จะไม่แก้ไข ให้เช่า ให้ยืม ขาย จำหน่าย หรือสร้างงานที่เป็นอนุพันธุ์โดยอาศัยการบริการในลักษณะใดๆ และท่านจะไม่ใช้ประโยชน์ในทางที่ไม่ได้รับอนุญาตใดๆ ก็ตาม ซึ่งรวมถึงโดยไม่จำกัดเฉพาะการใช้บริการเพื่อส่งไวรัสของคอมพิวเตอร์ เวอร์ม ม้าโทรจัน หรือมัลแวร์ หรือโดยการเจาะเข้าไป หรือเพิ่มภาระให้แก่ความสามารถของเครือข่าย ท่านตกลงยินยอมต่อไปที่จะไม่ใช้บริการในลักษณะใดๆ เพื่อลวนลาม ทำร้าย ติดตาม ข่มขู่ ดูหมิ่น หรือละเมิดหรือฝ่าฝืนโดยประการอื่นซึ่งสิทธิของบุคคลอื่นใด และตกลงว่า Apple ไม่รับผิดชอบในทางใดๆ สำหรับการใช้ใดๆ ดังกล่าวโดยท่าน หรือสำหรับข้อความหรือการส่งข้อความอันเป็นการลวนลาม การข่มขู่ การดูหมิ่น น่ารังเกียจ ละเมิดสิทธิ หรือผิดกฎหมาย ซึ่งท่านอาจได้รับเนื่องจากการใช้บริการใดๆ

(ญ) นอกจากนั้น การบริการและข้อมูลของบุคคลภายนอกซึ่งอาจเข้าถึงได้จาก เชื่อมต่อไปยัง หรือแสดงอยู่บน อุปกรณ์ iOS  มิได้มีการจัดทำไว้ในทุกภาษาหรือมีอยู่ทุกประเทศ หรือทุกภูมิภาค   Apple ไม่แสดงข้อความจริงว่าบริการและข้อมูลของบุคคลภายนอกดังกล่าวมีความเหมาะสม หรือมีไว้เพื่อการใช้เฉพาะพื้นที่ใดๆ เท่าที่ท่านเลือกใช้ หรือเข้าถึงบริการหรือและข้อมูลของบุคคลภายนอกดังกล่าว ท่านทำเช่นนั้นด้วยการริเริ่มของท่านเอง และท่านจะต้องรับผิดชอบในการปฏิบัติตามกฎหมายใดๆ ที่ใช้บังคับ ซึ่งรวมถึงโดยไม่จำกัดเฉพาะกฎหมายท้องถิ่นที่ใช้บังคับและกฎหมายเกี่ยวกับการเก็บข้อมูลและความเป็นส่วนตัว การแบ่งปันหรือประสานภาพถ่ายโดยผ่านทางอุปกรณ์ iOS ของท่านอาจทำให้ข้อมูลเชิงพิกัด รวมทั้งข้อมูลว่าภาพถ่ายถูกบันทึกที่ไหนและเมื่อใด และข้อมูลเชิงลึก ถูกส่งไปพร้อมกับภาพถ่าย การใช้บริการของ Apple (เช่น iCloud Photo Library) เพื่อแบ่งปันหรือประสานภาพถ่ายดังกล่าวจะเกี่ยวข้องกับการที่ Apple ได้รับและจัดเก็บข้อมูลเชิงพิกัดดังกล่าว Apple และผู้ให้ใช้สิทธิ์ของตนสงวนสิทธิ์ที่จะเปลี่ยน ระงับ ย้ายออก หรือทำให้เข้าถึงบริการใดๆ ไม่ได้ ณ เวลาใดๆ ก็ได้ โดยไม่ต้องแจ้งให้ทราบ ไม่ว่าในกรณีใดๆ  Apple จะไม่รับผิดต่อการย้ายออก หรือการทำให้เข้าบริการดังกล่าวใดๆ ไม่ได้  Apple ยังอาจจำกัดการใช้หรือการเข้าถึงบริการบางอย่างอีกด้วย ในกรณีใดๆ โดยไม่ต้องแจ้งให้ทราบหรือโดยไม่มีความผิด

6. การสิ้นสุด  การให้ใช้สิทธิ์นี้มีผลบังคับไปจนกว่าจะได้มีการยกเลิก สิทธิของท่านตามการให้ใช้สิทธิ์นี้จะสิ้นสุดลงโดยอัตโนมัติหรือสิ้นผลแต่โดยประการอื่นโดย Apple ไม่ต้องแจ้งให้ทราบ หากท่านไม่สามารถปฏิบัติตามข้อกำหนดของการให้ใช้สิทธิ์นี้ได้ เมื่อยกเลิกการให้ใช้สิทธิ์แล้ว ท่านจะต้องหยุดใช้ซอฟต์แวร์ iOS ทั้งหมด การให้ใช้สิทธิ์นี้ในข้อ 4 5 6 7 8 9 12 และ 12 13 ให้มีผลใช้บังคับต่อไปภายหลังการให้ใช้สิทธิ์นี้สิ้นสุดลง

7. การปฏิเสธการรับประกัน
7.1     หากท่านเป็นลูกค้าผู้บริโภค (ผู้ใช้ซอฟต์แวร์ iOS นอกจากการค้า ธุรกิจ และอาชีพของท่าน) ท่านอาจมีสิทธิ์ตามกฎหมายในประเทศถิ่นที่อยู่ของท่าน ซึ่งห้ามมิให้นำข้อจำกัดดังต่อไปนี้มาใช้กับท่าน และที่ใดที่ห้าม ก็จะไม่นำข้อจำกัดนี้มาใช้กับท่าน ท่านควรติดต่อหน่วยงานให้คำแนะนำผู้บริโภคภายในประเทศเพื่อดูสิทธิเพิ่มเติม

7.2     ท่านยอมรับและตกลงอย่างชัดแจ้งว่า เท่าที่กฎหมายที่เกี่ยวข้องจะอนุญาต การใช้ซอฟต์แวร์ iOS และบริการใดๆ ที่กระทำขึ้นโดยหรือเข้าถึงทางซอฟต์แวร์ iOS เป็นความเสี่ยงของท่านแต่เพียงฝ่ายเดียว และความเสี่ยงทั้งหมดเกี่ยวกับคุณภาพที่พึงพอใจ การทำงาน ความถูกต้องและความพยายามอยู่ที่ท่าน 

7.3     เท่าที่ที่กฎมายที่ใช้บังคับจะอนุญาตให้กระทำได้ ซอฟต์แวร์ iOS และการบริการ ถูกจัดทำขึ้น “ตามสภาพ”และ “ตามที่มี” พร้อมกับข้อบกพร่องทั้งหมด และปราศจากการรับประกันทุกประเภท และโดยข้อนี้  Apple และผู้ให้ใช้สิทธิ์ของ Apple  (รวมเรียกว่า “ Apple ” เพื่อวัตถุประสงค์ของข้อ 7 และข้อ 8) ขอปฏิเสธการรับประกันและเงื่อนไขทั้งหมดในส่วนที่เกี่ยวกับซอฟต์แวร์ iOS และบริการ ไม่ว่าโดยชัดแจ้ง โดยปริยาย หรือตามกฎหมาย ซึ่งรวมถึงโดยไม่จำกัดเฉพาะการรับประกันโดยปริยาย และ/หรือสภาพที่เหมาะสมแก่การวางตลาด คุณภาพที่น่าพึงพอใจ ความเหมาะกับวัตถุประสงค์เฉพาะอย่าง ความถูกต้อง การใช้โดยสงบ และการไม่ละเมิดสิทธิของบุคคลภายนอก

7.4     Apple ไม่รับประกันการปราศจากการรบกวนการใช้ซอฟต์แวร์ iOS และการบริการของท่าน และไม่รับประกันว่าฟังก์ชั่นที่มีอยู่ในหรือบริการที่ให้หรือที่จัดทำโดยซอฟต์แวร์ iOS จะตอบสนองความต้องการของท่านได้ หรือปฏิบัติการของซอฟต์แวร์ iOS หรือบริการจะไม่ถูกขัดขวาง หรือไม่มีข้อผิดพลาด หรือบริการใดจะยังคงมีการให้บริการอยู่ต่อไป หรือข้อชำรุดบกพร่องของซอฟต์แวร์ iOS หรือบริการจะได้รับการแก้ไข หรือว่าซอฟต์แวร์ iOS จะเข้ากันได้หรือทำงานร่วมกันได้กับซอฟต์แวร์ แอพพลิเคชั่น หรือการบริการของบุคคลภายนอกใดๆ การติดตั้งซอฟต์แวร์ iOS นี้อาจกระทบการมีให้บริการและความสามารถในการใช้ของแอพพลิเคชั่นหรือซอฟต์แวร์ของบุคคลภายนอกหรือบริการของบุคคลภายนอก ตลอดจนผลิตภัณฑ์และบริการของ Apple

7.5     ท่านยอมรับต่อไปว่า ซอฟต์แวร์ iOS และการบริการมิได้มุ่งหมายหรือเหมาะสำหรับใช้ในสถานการณ์หรือสภาพแวดล้อมต่างๆ ที่ความล้มเหลว ความล่าช้า ความผิดพลาด หรือความไม่ถูกต้องในเนื้อหา ข้อมูล หรือสารสนเทศที่จัดให้โดยซอฟต์แวร์ iOS หรือบริการ อาจจะนำไปสู่การเสียชีวิต ความเสียหายส่วนบุคคล หรือความเสียหายทางกายภาพหรือสภาพแวดล้อมอย่างร้ายแรง ซึ่งรวมถึงโดยไม่จำกัดเฉพาะการปฏิบัติการของโรงงานนิวเคลียร์ การนำทางการบินของเครื่องบิน หรือระบบสื่อสารต่างๆ  การควบคุมการจราจรทางอากาศ ระบบสนับสนุนชีวิต และระบบอาวุธ 

7.6     สารสนเทศหรือคำแนะนำ ที่ทำด้วยวาจาหรือเป็นลายลักษณ์อักษร ที่ Apple หรือผู้แทนที่ได้รับอนุญาตได้ให้ไว้ ไม่ก่อให้เกิดการรับประกันแต่อย่างใด หากพิสูจน์ได้ว่าซอฟแวร์ iOS หรือบริการชำรุดบกพร่อง ท่านเป็นผู้จ่ายค่าใช้จ่ายที่จำเป็นทั้งหมดในการบริการ การซ่อมแซม หรือการแก้ไข ในบางเขตปกครอง  ไม่อนุญาตให้ยกเว้นการรับประกันโดยปริยาย หรือการจำกัดการบังคับใช้สิทธิตามกฎหมายของผู้บริโภค ดังนั้น การยกเว้นและการจำกัดข้างต้นจะไม่นำมาใช้กับท่าน

8. การจำกัดความรับผิด  เท่าที่กฎหมายที่เกี่ยวข้องมิได้ห้ามไว้ ไม่ว่ากรณีใดๆ Apple บริษัทในเครือ ตัวแทน หรือตัวการของ Apple จะไม่รับผิดต่อการบาดเจ็บของบุคคล หรือความเสียหายที่เกี่ยวเนื่อง พิเศษ ทางอ้อม หรือที่มิได้เกิดโดยตรงแต่เกิดต่อเนื่องจากผลของการกระทำใดๆ ก็ตาม  ซึ่งรวมถึงแต่ไม่จำกัดเฉพาะค่าเสียหายสำหรับการสูญเสียกำไร ความผิดเพี้ยนหรือการสูญหายของข้อมูล การส่งหรือรับข้อมูลใดๆ ไม่ได้ (รวมถึงแต่ไม่จำกัดเพียงคำสั่งในหลักสูตรการเรียนการสอน การมอบหมายงาน และสื่ออุปกรณ์ต่าง) การหยุดชะงักของธุรกิจ หรือค่าเสียหายหรือความเสียหายทางการค้าอื่นใดที่เกิดจากหรือเกี่ยวกับการใช้หรือไม่สามารถจะใช้ซอฟแวร์ iOS  และบริการ หรือซอฟแวร์และแอพพลิเคชันของบุคคลภายนอกใดๆ ร่วมกับซอฟแวร์ หรือบริการของ iOS ไม่ว่าจะเกิดจากอะไรก็ตาม โดยไม่คำนึงทฤษฎีการรับผิด (สัญญา ละเมิด หรือโดยประการอื่น) และถึงแม้ Apple จะได้รับการแจ้งถึงความเป็นไปได้ของความเสียหายดังกล่าวก็ตาม เขตปกครองบางเขตไม่อนุญาตให้ตัดหรือจำกัดความรับผิดสำหรับการเจ็บของบุคคล หรือความเสียหายที่เกี่ยวเนื่อง หรือที่มิได้เกิดโดยตรงแต่เกิดต่อเนื่องจากผลของการกระทำ ดังนั้น การจำกัดนี้อาจไม่นำมาใช้กับท่าน ไม่ว่ากรณีใดๆ ความรับผิดทั้งหมดของ Apple ต่อท่านสำหรับค่าเสียหายทั้งหมด(นอกเหนือจากที่กฎหมายอาจกำหนดไว้ ในกรณีเกี่ยวกับการบาดเจ็บของบุคคล) เกินจำนวนสองร้อยห้าสิบ (250) เหรียญสหรัฐ ข้อจำกัดข้างต้นยังจะนำมาใช้ถึงแม้การแก้ไขเยียวยาที่ระบุไว้ข้างต้นจะไม่เป็นไปตามวัตถุประสงค์ที่สำคัญ

9. หนังสือรับรองดิจิตอล  ซอฟต์แวร์ iOS มีฟังก์ชันทำงานที่ทำให้รับหนังสือรับรองที่เป็นรูปดิจิตอลได้ ไม่ว่าจะออกให้โดย Apple หรือโดยบุคคลภายนอก ท่านเป็นผู้รับผิดชอบแต่เพียงผู้เดียวในการตัดสินว่าจะใช้หนังสือรับรองหรือไม่ ไม่ว่าจะออกโดย Apple หรือบุคคลภายนอก การใช้หนังสือรับรองดิจิตอลเป็นความเสี่ยงของท่านแต่เพียงฝ่ายเดียว  เท่าที่กฎหมายที่เกี่ยวข้องอนุญาตให้ทำได้ Apple ไม่รับประกันหรือรับรอง ไม่ว่าโดยชัดแจ้งหรือโดยปริยาย เกี่ยวกับความเหมาะสมที่จะวางตลาดได้ หรือความเหมาะสำหรับวัตถุประสงค์เฉพาะใดๆ ความถูกต้อง ความปลอดภัย หรือการไม่ละเมิดสิทธิ์ของบุคคลภายนอกในส่วนที่เกี่ยวกับหนังสือรับรองดิจิตอล 

10. การควบคุมการส่งออก  ท่านจะใช้หรือส่งออกโดยประการอื่นหรือส่งออกไปอีกซึ่งซอฟต์แวร์ iOS ไม่ได้ เว้นแต่จะได้รับอนุญาตโดยกฎหมายสหรัฐ และกฎหมายของเขตปกครองที่ท่านได้ซอฟแวร์ iOS มา ทั้งนี้โดยเจาะจงแต่ไม่จำกัดเฉพาะซอฟต์แวร์ iOS จะส่งออกหรือส่งออกกลับไปยัง (ก) ประเทศใดๆ ที่สหรัฐอเมริกาสั่งห้ามส่งไป หรือ (ข) บุคคลใดๆ ที่อยู่ในรายชื่อผู้มีสัญชาติซึ่งถูกระบุไว้เป็นพิเศษของกระทรวงการคลังของสหรัฐ หรือรายชื่อของบุคคลหรือองค์กรที่ถูกปฏิเสธโดยกระทรวงพาณิชย์ของสหรัฐ หรือบัญชีรายชื่อบุคคลต้องห้ามอื่นใด โดยการใช้ซอฟต์แวร์ iOS  ท่านแสดงข้อความจริงและรับรองว่า ท่านไม่ประจำอยู่ในประเทศดังกล่าวใดๆ หรือมีชื่อปรากฏในรายชื่อดังกล่าวใดๆ ท่านยังตกลงด้วยว่า ท่านจะไม่ใช้ซอฟต์แวร์ iOS เพื่อวัตถุประสงค์ใดๆ ที่กฎหมายสหรัฐห้ามไว้  ซึ่งรวมถึงโดยไม่จำ_a1ัดเฉพาะการพัฒนา การออกแบบ การทำ หรือการผลิตขีปนาวุธ อาวุธนิวเคลียร์ อาวุธเคมี หรืออาวุธชีวภาพ

11. ผู้ใช้สุดท้ายที่เป็นรัฐบาล  ซอฟต์แวร์ iOS และเอกสารที่เกี่ยวข้อง เป็น “สิ่งของรายการทางการค้า” ตามคำที่กำหนดไว้ใน 48 C.F.R. 2.101 อันประกอบด้วย “ซอฟต์แวร์คอมพิวเตอร์ทางการค้า” และ “เอกสารซอฟต์แวร์คอมพิวเตอร์ทางการค้า” ตามที่ใช้ใน 48 C.F.R. §12.212 หรือ 48 C.F.R. §227.7202 ตามแต่กรณี โดยสอดคล้องกับ 48 C.F.R. §12.212 หรือ 48 C.F.R. §227.7202-1 ถึง §227.7202-4 ซอฟต์แวร์คอมพิวเตอร์ทางการค้า และเอกสารซอฟต์แวร์คอมพิวเตอร์ทางการค้านั้น ได้ให้ใช้สิทธิ์ใช้แก่ผู้ใช้ที่เป็นรัฐบาลสหรัฐ (ก) เฉพาะที่เป็นสิ่งของทางการค้า และ (ข) พร้อมกับเฉพาะสิทธิ์ที่ให้แก่ผู้ใช้สุดท้ายรายอื่นตามข้อกำหนดและเงื่อนไขในสัญญานี้ สิทธิ์ที่ไม่ได้เผยแพร่ถูกสงวนไว้ตามกฎหมายลิขสิทธิ์สหรัฐ

12. กฎหมายที่ใช้บังคับ และการแยกจากกันได้  การให้ใช้สิทธิ์นี้ให้ใช้บังคับและตีความตามกฎหมายของรัฐแคลิฟอร์เนีย โดยไม่คำนึงถึงหลักการว่าด้วยการขัดกันแห่งกฎหมาย การให้ใช้สิทธิ์นี้มิให้ใช้บังคับตามอนุสัญญาของสหประชาชาติว่าด้วยการขายสินค้าระหว่างประเทศ ซึ่งได้ถูกยกเว้นไว้โดยชัดแจ้ง หากท่านเป็นผู้บริโภคซึ่งอยู่ในสหราชอาณาจักร การให้ใช้สิทธิ์นี้จะอยู่ภายใต้บังคับกฎหมายของเขตอำนาจในถิ่นที่อยู่ของท่าน หากศาลที่มีอำนาจใดพบข้อความหรือส่วนใดๆ ของการให้ใช้สิทธิ์ว่าไม่สามารถใช้บังคับได้ ส่วนที่เหลือของการให้ใช้สิทธิ์นี้ยังคงใช้มีผลบังคับโดยสมบูรณ์ต่อไป

13. สัญญาอันบริบูรณ์ ภาษาที่ใช้บังคับ  การให้ใช้สิทธิ์นี้ เป็นสัญญาอันบริบูรณ์ระหว่างท่านกับ Apple ในส่วนที่เกี่ยวกับการใช้ซอฟต์แวร์ iOS และให้แทนที่ความเข้าใจที่มีอยู่ก่อนหรือที่มีขึ้นพร้อมกันทั้งหมดเกี่ยวกับเรื่องดังกล่าว การแก้ไขหรือเปลี่ยนแปลงสัญญานี้จะไม่มีผลผูกพัน เว้นแต่จะได้ทำเป็นลายลักษณ์อักษรและลงลายมือชื่อโดย Apple  คำแปลของการให้ใช้สิทธิ์จัดทำขึ้นตามความต้องการของท้องถิ่น และหากมีข้อพิพาทระหว่างฉบับภาษาอังกฤษกับฉบับที่มิใช่ภาษาอังกฤษ ให้ใช้ฉบับภาษาอังกฤษของการให้ใช้สิทธิ์นี้บังคับเท่าที่กฎหมายท้องถิ่นในประเทศของท่านมิได้ห้ามไว้

14. การยอมรับบุคคลภายนอก  ส่วนต่างๆ ของซอฟต์แวร์ iOS อาจใช้ หรือมีซอฟต์แวร์ของบุคคลภายนอกและงานอันมีลิขสิทธิ์อื่นๆ อยู่ด้วย การยอมรับ ข้อกำหนดในการให้ใช้สิทธิ์ และการปฏิเสธความรับผิดสำหรับข้อมูลดังกล่าว มีอยู่ในเอกสารอิเล็กทรอนิกส์สำหรับซอฟต์แวร์ iOS และการใช้ข้อมูลดังกล่าวของท่านให้เป็นไปตามข้อกำหนดของส่วนต่างๆ ที่เกี่ยวข้อง  การใช้บริการ Google Safe Browsing Service อยู่ภายใต้บังคับข้อกำหนดบริการของ Google (https://www.google.com/intl/th/policies/terms/) และนโยบายรักษาข้อมูลส่วนบุคคล (https://www.google.com/intl/th/policies/privacy/)

15. การใช้ MPEG-4; การแจ้ง H.264 AVC 
(ก) ซอฟต์แวร์ iOSได้รับอนุญาตภายใต้การให้ใช้สิทธิ์ชุดสิทธิบัตรระบบ MPEG-4 (MPEG-4 Systems Patent Portfolio License) สำหรับการเข้ารหัสตามมาตรฐานระบบ MPEG-4 (MPEG-4 Systems Standard) เว้นแต่จำเป็นต้องมีการให้ใช้สิทธิ์เพิ่ม หรือการจ่ายค่าสิทธิ์เพิ่มสำหรับการเข้ารหัสในส่วนที่เกี่ยวกับ (i) ข้อมูลที่เก็บไว้หรือที่ทำซ้ำในสื่อที่มีรูปร่างซึ่งจ่ายให้เป็นรายๆไปตามแต่กรณี และ/หรือ (ii) ข้อมูลซึ่งจ่ายให้เป็นรายๆไปตามแต่กรณี และถูกส่งให้แก่ผู้ใช้สุดท้ายสำหรับเก็บไว้และ/หรือใช้เป็นการถาวร การให้ใช้สิทธิ์เพิ่มเติมดังกล่าวอาจขอรับได้จากบริษัท MPEG LA, LLC โปรดดู http://www.mpegla.com สำหรับรายละเอียดเพิ่มเติม

(ข) ซอฟต์แวร์ iOS มีฟังก์ชั่นการทำงานเข้ารหัสและ/หรือถอดรหัส MPEG-4 โดยได้รับสิทธิ์ภายใต้การให้ใช้สิทธิ์ชุดสิทธิบัตรภาพ MPEG-4 (MPEG-4 Visual Patent Portfolio License) สำหรับการใช้ส่วนบุคคลและมิใช่เพื่อการค้าของผู้ใช้ เพื่อ (1) เข้ารหัสวีดิทัศน์ตามมาตรฐานภาพ MPEG-4 (วีดิทัศน์ MPEG-4) และ/หรือ (2) ถอดรหัสวีดิทัศน์ MPEG-4 ซึ่งเข้ารหัสโดยผู้ใช้ที่ทำกิจกรรมส่วนบุคคล และที่มิใช่เพื่อการค้า และ/หรือที่ได้จากผู้ให้บริการวีดิทัศน์ที่ให้ใช้สิทธิ์โดย MPEG LA ในการให้บริการวีดิทัศน์ MPEG-4 จะไม่มีการให้ใช้สิทธิ์หรือให้สิทธิ์โดยปริยายสำหรับการใช้อื่นใด ข้อมูลเพิ่มเติม รวมทั้งที่เกี่ยวกับการใช้เพื่อส่งเสริมการขาย การใช้ภายใน และการใช้เพื่อการค้า และการให้ใช้สิทธิ์อาจหาได้จาก MPEG LA, LLC โปรดดูที่ http://www.mpegla.com

(ค) ซอฟต์แวร์ iOS มีฟังก์ชั่นทำการเข้ารหัส และ/หรือถอดรหัสเอวีซี การใช้ H.264 AVC ในทางการค้า จะต้องได้รับสิทธิ์เพิ่มเติม และใช้ข้อกำหนดต่อไปนี้บังคับ: ฟังก์ชั่นทำงานของเอวีซีในซอฟต์แวร์ iOS ได้รับสิทธิ์ในที่นี้เพื่อใช้ส่วนบุคคลและมิใช่เพื่อการค้าของผู้ใช้ เพื่อ (1) เข้ารหัสวีดิทัศน์ตามมาตรฐานเอวีซี (“วีดิทัศน์เอวีซี”) และ/หรือ (2) การถอดรหัสวีดิทัศน์เอวีซี ที่ถูกเข้ารหัสโดยผู้ใช้ที่เกี่ยวข้องกับกิจกรรมส่วนบุคคลและมิใช่เพื่อการค้า และ/หรือวีดิทัศน์เอวีซีที่ได้รับจากผู้ให้บริการวีดิทัศน์ ที่ได้รับสิทธิ์ในการให้บริการวีดิทัศน์ สารสนเทศเกี่ยวกับการใช้และการให้ใช้สิทธิ์อื่นๆ อาจหาได้จาก MPEG LA L.L.C. โปรดดูที่ http://www.mpegla.com 

16. ข้อจำกัดบริการการค้นหาของ Yahoo  การบริการการค้นหาของ Yahoo ผ่านซาฟารีได้รับสิทธิ์ให้ใช้ในประเทศและภูมิภาคดังต่อไปนี้: อาร์เจนตินา อารูบา ออสเตรเลีย ออสเตรีย บาร์เบโดส เบลเยียม เบอร์มิวดา บราซิล บัลแกเรีย แคนาดา หมู่เกาะเคย์แมน ชิลี จีน โคลัมเบีย ไซปรัส สาธารณรัฐเช็ก เดนมาร์ก สาธารณรัฐโดมินิกัน  เอกวาดอร์ เอลซัลวาดอร์ ฟินแลนด์ ฝรั่งเศส เยอรมัน กรีซ เกรเนดา กัวเตมาลา ฮ่องกง ฮังการี ไอซ์แลนด์ อินเดีย อินโดนีเซีย ไอร์แลนด์ อิตาลี จาเมกา ญี่ปุ่น ลัตเวีย ลิทัวเนีย ลักเซมเบิร์ก มาเลเซีย มอลตา เม็กซิโก เนเธอร์แลนด์ นิวซีแลนด์ นิการากัว นอร์เวย์ ปานามา เปรู ฟิลิปปินส์ โปแลนด์ โปรตุเกส เปอร์โตริโก โรมาเนีย สิงคโปร์ สโลวัก สโลวีเนีย เกาหลีใต้ สเปน เซนต์ลูเซีย เซนต์วินเซนต์ สวีเดน สวิตเซอร์แลนด์ ไต้หวัน ไทย บาฮามาส ตรินิแดดและโตเบโก ตุรกี สหราชอาณาจักร อุรุกวัย สหรัฐ และเวเนซุเอลา 

17. คำบอกกล่าวเกี่ยวกับไมโครซอฟท์ เอกซ์เชนจ์ (Microsoft Exchange)  การตั้งค่าสำหรับ Microsoft Exchange Mail ในซอฟต์แวร์ iOS เป็นการให้อนุญาตเฉพาะเพื่อการอัพเดทข้อมูลแบบโอเวอร์ดิแอร์ (over-the-air synchronization) ของข้อมูลต่างๆ เช่น อีเมล (Email) ข้อมูลติดต่อ (Contact) ปฏิทิน (Calendar)  และข้อมูลจัดระบบงาน (Task) ระหว่าง iOS ของท่านกับเซิร์ฟเวอร์ของ Microsoft Exchange หรือซอฟต์แวร์เซิร์ฟเวอร์อื่นที่ Microsoft อนุญาตให้ใช้เพื่อปฏิบัติตามขั้นตอนวิธีการ (protocol) ของ Microsoft Exchange ActiveSync เท่านั้น

EA1520
22 กันยายน 2560

————————————
ข้อกำหนดและเงื่อนไขเพิ่มเติมสำหรับ Apple Pay

ข้อกำหนดและเงื่อนไขเพิ่มเติมสำหรับ Apple Pay นี้ (“ข้อกำหนดเพิ่มเติมนี้”) เป็นส่วนเสริมของสัญญาอนุญาตให้ใช้สิทธิในซอฟต์แวร์ iOS (“ใบอนุญาตให้ใช้สิทธิ”) ทั้งข้อกำหนดของใบอนุญาตให้ใช้สิทธิและข้อกำหนดเพิ่มเติมนี้จะใช้บังคับกับการที่ท่านใช้รูปแบบการใช้งานของ Apple Pay ซึ่งจะถือว่าเป็น “บริการ” ภายใต้ใบอนุญาตให้ใช้สิทธิถ้อยคำที่ขึ้นต้นด้วยอักษรพิมพ์ใหญ่ที่ใช้อยู่ในข้อกำหนดเพิ่มเติมนี้จะมีความหมายตามที่กำหนดอยู่ในใบอนุญาตให้ใช้สิทธิ

1.      บททั่วไปและข้อจำกัดการใช้

Apple Pay อนุญาตให้ท่าน

•   จัดเก็บการแสดงข้อมูลแบบเสมือนสำหรับบัตรเครดิต บัตรเดบิต และบัตรชำระเงินล่วงหน้า รวมทั้งจัดเก็บบัตรเครดิต บัตรเดบิต บัตรชำระเงินล่วงหน้า และบัตร Apple Pay Cash ที่มีรูปแบบการใช้งานของ Apple Pay รองรับ (“บัตรชำระเงินที่มีการรองรับ”) และใช้อุปรณ์ iOS ที่มีการรองรับเพื่อทำการชำระเงินแบบไม่มีการสัมผัสในสถานที่ที่เลือกหรือภายในแอพหรือเว็บไซต์ต่างๆ 
•   ใช้บัตรรางวัลและบัตรของขวัญที่จัดเก็บอยู่ใน Wallet (“บัตรที่ใช้ได้กับ Apple Pay” และพร้อมทั้งบัตรชำระเงินที่มีการรองรับ เรียกรวมกันว่า “บัตรที่มีการรองรับ”) เพื่อทำธุรกรรมบัตรรางวัลและบัตรของขวัญที่ไม่มีการสัมผัสในร้านค้าที่เลือกโดยเป็นส่วนหนึ่งการชำระเงินแบบไม่มีการสัมผัสโดยการใช้ Apple Pay และ 
•    ส่งการชำระเงินระหว่างบุคคลถึงบุคคลให้แก่ผู้ใช้ Apple Pay รายอื่น

รูปแบบการใช้งานของ Apple Pay ของซอฟต์แวร์ iOS อาจมีให้บริการเฉพาะในบางภูมิภาคที่ได้รับคัดเลือกสำหรับผู้ออกบัตร สถาบันการเงิน และผู้ค้าบางรายที่ได้รับคัดเลือกเท่านั้น รูปแบบการใช้งานดังกล่าวอาจแตกต่างกันไปตามภูมิภาค ผู้ออกบัตร และผู้ค้า

ในการใช้งาน Apple Pay ท่านจะต้องมีบัตรที่มีการรองรับ บัตรที่มีการรองรับอาจมีการเปลี่ยนแปลงเป็นครั้งคราว นอกจากนี้ เพื่อที่จะส่งหรือรับการชำระเงินระหว่างบุคคลถึงบุคคล ท่านจะต้องมีบัตร Apple Pay Cash  

บัตรชำระเงินที่มีการรองรับและการชำระเงินระหว่างบุคคลถึงบุคคล จะมีอยู่ร่วมกับ Apple ID ที่ท่านลงชื่อเข้าใช้ใน iCloud เพื่อใช้รูปแบบการใช้งานเหล่านี้ บัตรที่มีการรองรับ จะมีให้บริการแก่บุคคลที่มีอายุตั้งแต่ 13 ปีขึ้นไปเท่านั้นและอาจอยู่ภายใต้บังคับของข้อจำกัดด้านอายุเพิ่มเติมที่ iCloud กำหนด หรือของบัตรที่มีการรองรับที่ท่านพยายามจัดหา บัตร Apple Pay Cash และความสามารถที่จะส่งและรับการชำระเงินระหว่างบุคคลถึงบุคคลจะมีให้บริการเฉพาะแก่บุคคลธรรมดาที่มีอายุตั้งแต่ 18 ปีขึ้นไปเท่านั้น

Apple Pay มีวัตถุประสงค์เพื่อให้ท่านใช้งานส่วนบุคคลและท่านอาจจัดหาบัตรที่มีการรองรับของท่านเองเท่านั้น ถ้าหากท่านกำลังจัดหาบัตรของนิติบุคคลที่มีการรองรับ ท่านรับรองว่าท่านกำลังกระทำการดังกล่าวโดยได้รับอนุญาตจากนายจ้างของท่านและท่านได้รับอนุญาตให้กระทำการผูกพันนายจ้างของท่านกับข้อกำหนดการใช้เหล่านี้และธุรกรรมทั้งหมดที่ได้รับผลกระทบจากการใช้รูปแบบการใช้งานนี้ ถ้าหากท่านกำลังส่งหรือรับการชำระเงินระหว่างบุคคลถึงบุคคล ท่านรับรองว่าท่านกระทำการดังกล่าวเพื่อการใช้งานส่วนบุคคลของตัวท่านเองและไม่ใช่เพื่อการพาณิชย์

ท่านตกลงที่จะไม่ใช้ Apple Pay เพื่อวัตถุประสงค์ที่ผิดกฎหมายหรือฉ้อฉล หรือเพื่อวัตถุประสงค์อื่นใดที่ต้องห้ามโดยใบอนุญาตให้ใช้สิทธิและข้อกำหนดเพิ่มเติมนี้ ท่านตกลงต่อไปที่จะใช้ Apple Pay ให้เป็นไปตามกฎหมายและระเบียบต่างๆ ที่ใช้บังคับ ท่านตกลงที่จะไม่แทรกแซงหรือสร้างความวุ่นวายให้แก่บริการของ Apple Pay (รวมทั้งการเข้าถึงบริการโดยผ่านวิธีการอัตโนมัติใดๆ) หรือเซิร์ฟเวอร์หรือโครงข่ายใดๆ ที่เชื่อมต่อกับบริการ หรือนโยบาย ข้อกำหนด หรือระเบียบใดๆ ของโครงข่ายที่เชื่อมต่อกับบริการ (รวมทั้งการเข้าถึง ใช้ เฝ้าติดตามข้อมูลหรือปริมาณข้อมูลเข้าออกในบริการดังกล่าว)

2.      ความสัมพันธ์ของ Apple กับท่าน

Apple Pay ทำให้ท่านสามารถสร้างการแสดงข้อมูลแบบเสมือนสำหรับบัตรที่มีการรองรับของท่านในอุปกรณ์ iOS ที่มีการรองรับของท่าน อย่างไรก็ดี Apple ไม่ประมวลผลการชำระเงินหรือธุรกรรมบัตรที่ไม่ใช่เพื่อการชำระเงินอื่นๆ (เช่น การสะสมหรือแลกรางวัล) รับ ถือไว้ หรือโอนเงินของท่าน หรือมีการควบคุมอื่นใดเหนือการชำระเงิน การคืนสินค้า การคืนเงิน รางวัล มูลค่า ส่วนลด หรือกิจกรรมในเชิงพาณิชย์อื่นๆ ที่อาจเกิดขึ้นจากการที่ท่านใช้รูปแบบการใช้งานนี้ 

ข้อกำหนดของสัญญาผู้ถือบัตรที่ท่านอาจมีอยู่กับผู้ออกบัตรของท่านจะยังคงใช้บังคับกับการใช้บัตรที่มีการรองรับของท่านและการใช้งานที่เกี่ยวเนื่องกับ Apple Pay ในทำนองเดียวกัน การที่ท่านเข้าร่วมในรางวัลของผู้ค้าหรือโครงการบัตรของขวัญใดๆ และการที่ท่านใช้บัตรที่ใช้ได้กับ Apple Pay ในส่วนที่เกี่ยวเนื่องกับ Apple Pay จะอยู่ภายใต้บังคับของข้อกำหนดและเงื่อนไขของผู้ค้าดังกล่าว

บัตร Apple Pay Cash และความสามารถที่จะส่งและรับการชำระเงินระหว่างบุคคลถึงบุคคลจะมีให้บริการเฉพาะในสหรัฐอเมริกา และเป็นบริการที่จัดให้โดยธนาคาร Green Dot Bank ซึ่งเป็นสมาชิกของ FDIC เมื่อท่านเปิดใช้รูปแบบการใช้งานเหล่านี้ภายใน Apple Pay ให้ถือว่าท่านกำลังเปิดบัญชีกับธนาคาร Green Dot Bank และเมื่อท่านส่งหรือรับการชำระเงินระหว่างบุคคลถึงบุคคล หรือเติมหรือถอนเงินจากบัตร Apple Pay Cash ของท่าน ธนาคาร Green Dot Bank จะรับผิดชอบในการรับและส่งเงินของท่านให้แก่ผู้รับตามที่กำหนด สถาบันการเงินที่รับผิดชอบในการเสนอบริการ Apple Pay Cash และการชำระเงินระหว่างบุคคลถึงบุคคลภายใน Apple Pay จะอยู่ภายใต้บังคับของการเปลี่ยนแปลงได้ และการที่ท่านใช้รูปแบบการใช้งานดังกล่าวจะอยู่ภายใต้บังคับของข้อกำหนดและเงื่อนไขของสถาบันการเงินดังกล่าว

ไม่มีสิ่งใดในใบอนุญาตให้ใช้สิทธิหรือในข้อกำหนดเพิ่มเติมนี้ที่จะเปลี่ยนแปลงข้อกำหนดของสัญญาผู้ถือบัตร สัญญาผู้ใช้ หรือสัญญาผู้ค้าใดๆ และข้อกำหนดดังกล่าวจะใช้บังคับกับการที่ท่านใช้บัตรที่มีการรองรับที่ใช้บังคับหรือกับรูปแบบการใช้งานการชำระเงินระหว่างบุคคลถึงบุคคลของ Apple Pay และการแสดงข้อมูลแบบเสมือนบนอุปกรณ์ iOS ของท่านท่านตกลงว่า Apple ไม่ใช่คู่สัญญาในสัญญาผู้ถือบัตรหรือสัญญาผู้ค้าของท่าน หรือ Apple จะต้องรับผิดชอบสำหรับ(ก) เนื้อหา ความถูกต้อง การไม่มีให้บริการของบัตรชำระเงิน บัตรรางวัล บัตรของขวัญ กิจกรรมในเชิงพาณิชย์ ธุรกรรม หรือการซื้อขายใดๆ ในขณะที่ใช้การทำงานของ Apple Pay (ข) การให้เครดิตหรือประเมินการมีสิทธิได้รับเครดิต (ค) การสะสมหรือแลกรางวัลหรือมูลค่าที่จัดเก็บภายใต้โครงการของผู้ค้า หรือ (ง) การชำระเงินหรือการเติมเงินสำหรับบัตรชำระเงินล่วงหน้า (จ) การส่งหรือรับการชำระเงินระหว่างบุคคลถึงบุคคล หรือ (ฉ) การเติม แลก หรือถอนเงินจากบัตร Apple Pay Cash ของท่าน

สำหรับข้อพิพาทหรือปัญหาทั้งหมดเกี่ยวกับบัตรชำระเงิน บัตรรางวัล บัตรของขวัญ หรือกิจกรรมในเชิงพาณิชย์ที่เกี่ยวข้อง กรุณาติดต่อผู้ออกบัตรหรือผู้ค้าที่ใช้บังคับของท่าน สำหรับปัญหาเกี่ยวกับบัตร Apple Pay Cash หรือการชำระเงินระหว่างบุคคลถึงบุคคล กรุณาติดต่อ Apple Support

3.      ความเป็นส่วนตัว

Apple Pay จำเป็นต้องใช้ข้อมูลบางอย่างจากอุปกรณ์ iOS ของท่านเพื่อที่จะเสนอให้ประสบการณ์เต็มรูปแบบ นอกจากนี้ เมื่อท่านใช้บัตร Apple Pay Cash ของท่านหรือส่งหรือรับการชำระเงินระหว่างบุคคลถึงบุคคล ข้อมูลเพิ่มเติมเกี่ยวกับธุรกรรมของท่านจะถูกรวบรวมและจัดเก็บไว้เพื่อให้บริการแก่บัญชีของท่านและเพื่อป้องกันการฉ้อโกงและเพื่อวัตถุประสงค์ในทางกฎหมาย ท่านสามารถตรวจสอบข้อมูลเพิ่มเติมเกี่ยวกับข้อมูลที่ถูกจัดเก็บ ใช้ หรือแบ่งปัน โดยเป็นส่วนหนึ่งของการที่ท่านใช้ Apple Pay บัตร Apple Pay Cash หรือการชำระเงินระหว่างบุคคลถึงบุคคล ร่วมกับ Apple Pay โดยการอ่านเกี่ยวกับ Apple Pay หรือความเป็นส่วนตัว (ซึ่งสามารถเข้าถึงได้โดยเข้าไปที่ Wallet & Apple Pay ภายในแอพ Watch ในอุปกรณ์ iOS คู่ขนาน) หรือโดยการเข้าไปดูที่ https://www.apple.com/th/privacy/ โดยการใช้รูปแบบการใช้งานเหล่านี้ ท่านตกลงและยินยอมให้ Apple ตลอดจนบริษัทย่อยและตัวแทนของ Apple ส่งผ่าน เก็บรวบรวม เก็บรักษา ประมวลผล และนำข้อมูลข้างต้นทั้งหมดไปใช้งาน เพื่อทำให้ Apple Pay สามารถทำงานได้ตามที่กำหนด

4.      การรักษาความปลอดภัย อุปกรณ์สูญหายหรือใช้การไม่ได้

Apple Pay จัดเก็บข้อมูลเสมือนเกี่ยวกับบัตรที่มีการรองรับของท่านและควรได้รับการป้องกันดังเช่นท่านป้องกันเงินสดหรือบัตรเครดิต บัตรเดบิต บัตรชำระเงินล่วงหน้า บัตรรางวัล หรือบัตรของขวัญจริงของท่านเอง การให้รหัสผ่านอุปกรณ์ของท่านแก่บุคคลภายนอกหรือการอนุญาตให้บุคคลภายนอกเพิ่มลายนิ้วมือเพื่อใช้ Touch ID หรือเพื่อเปิดใช้ Face ID อาจทำให้บุคคลภายนอกดังกล่าวสามารถชำระเงิน ส่ง ขอ หรือรับการชำระเงินระหว่างบุคคลถึงบุคคล ถอนเงินจากบัตร Apple Pay Cash ของท่าน หรือ รับหรือแลกรางวัลหรือเครดิตโดยการใช้ Apple Pay ในอุปกรณ์ของท่านได้ ท่านจะต้องรับผิดชอบแต่เพียงผู้เดียวในการรักษาความปลอดภัยอุปกรณ์ของท่านและรหัสผ่านของท่าน ท่านตกลงว่า Apple ไม่มีความรับผิดชอบใดๆ ถ้าหากท่านสูญเสียหรือแบ่งปันการเข้าถึงอุปกรณ์ของท่าน ท่านตกลงว่า Apple ไม่มีความรับผิดชอบใดๆ ถ้าหากท่านดัดแปลง iOS โดยไม่ได้รับอนุญาต (เช่น โดยวิธี “การเจาะระบบเพื่อติดตั้งระบบ AppStore บุคคลภายนอก” (jailbreak))

ท่านอาจจำเป็นต้องเปิดใช้มาตรการรักษาความปลอดภัยเพิ่มเติม เช่น การตรวจสอบความถุกต้องแท้จริงแบบสองปัจจัยสำหรับ Apple ID ของท่านเพื่อที่จะเข้าถึงรูปแบบการใช้งานบางประการของ Apple Pay รวมทั้งบัตร Apple Pay Cash หรือการชำระเงินระหว่างบุคคลถึงบุคคลกับ Apple Pay ถ้าหากในภายหลังท่านลบทิ้งรูปแบบการใช้งานเหล่านี้ ท่านอาจไม่สามารถเข้าถึงรูปแบบการใช้งานบางประการของ Apple Pay ได้ต่อไป

ถ้าหากอุปกรณ์ของท่านสูญหายหรือถูกขโมย และท่านยังเปิดการทำงาน Find My iPhone อยู่ ท่านสามารถใช้ Find My iPhone ในการพยายามที่จะระงับความสามารถในการชำระเงินโดยใช้บัตรชำระเงินที่มีการรองรับเสมือนหรือการส่งการชำระเงินระหว่างบุคคลถึงบุคคลในอุปกรณ์ดังกล่าวไว้ชั่วคราวได้โดยการกำหนดให้อุปกรณ์ของท่านอยู่ในโหมดสูญหาย ท่านยังสามารถลบทิ้งอุปกรณ์ของท่านซึ่งจะพยายามระงับความสามารถในการชำระเงินโดยใช้บัตรชำระเงินที่มีการรองรับเสมือนหรือในการส่งการชำระเงินระหว่างบุคคลถึงบุคคลในอุปกรณ์ไว้ชั่วคราวและจะพยายามลบบัตรที่ใช้ได้กับ Apple Pay ท่านควรติดต่อผู้ออกบัตรชำระเงินที่มีการรองรับของท่าน ผู้ค้าผู้ออกบัตรที่ใช้ได้กับ Apple Pay ให้แก่ท่าน และ Apple ในกรณีของบัตร Apple Pay Cash ของท่านด้วยเพื่อป้องกันการเข้าถึงบัตรที่มีการรองรับของท่านโดยไม่ได้รับอนุญาต

ถ้าท่านรายงานหรือ Apple สงสัยว่ามีกิจกรรมฉ้อโกงหรือใช้ในทางที่ผิด ท่านตกลงที่จะร่วมมือกับ Apple ในการสืบสวนสอบสวนใดๆ และใช้มาตรการป้องกันการฉ้อโกงตามที่เรากำหนด

5.      ข้อจำกัดความรับผิด

นอกเหนือจากการปฏิเสธการรับประกันและข้อจำกัดความรับผิดที่กำหนดอยู่ในใบอนุญาตให้ใช้สิทธิแล้ว APPLE ไม่ขอรับผิดใดๆ สำหรับการซื้อขาย การชำระเงิน ธุรกรรม หรือกิจกรรมในเชิงพาณิชย์อื่นๆ ที่กระทำโดยใช้รูปแบบการใช้งาน APPLE PAY และท่านตกลงที่จะดูเพียงเฉพาะสัญญาที่ท่านอาจมีกับผู้ออกบัตร โครงข่ายชำระเงิน สถาบันการเงิน หรือผู้ค้าของท่านเพื่อแก้ไขปัญหาหรือข้อพิพาทใดๆ ที่เกี่ยวข้องกับบัตรที่มีการรองรับ การชำระเงินระหว่างบุคคลถึงบุคคล และกิจกรรมในเชิงพาณิชย์ที่เกี่ยวข้องของท่านเท่านั้น

————————————
การแจ้งให้ทราบจาก Apple 
หาก Apple ต้องการติดต่อท่านเกี่ยวกับผลิตภัณฑ์หรือบัญชีผู้ใช้ ท่านยินยอมที่จะรับหนังสือแจ้งโดยทางอีเมล ท่านตกลงว่าหนังสือแจ้งดังกล่าวใดๆ ที่ส่งให้ท่านทางอิเล็กทรอนิกส์ ถือว่าได้ปฏิบัติตามข้อกำหนดว่าด้วยการสื่อสารซึ่งถูกต้องตามกฎหมายใดๆ แล้ว